### Beslutninger:

Forslaget blev på byrådsmødet den 17. august 2022 henvist til Magistraten med henblik på at indgå i budgetdrøftelserne for 2023.

###

Hvad vil vi gerne opnå? Hvorfor stilles forslaget?

I lighed med andre partier i [adresse] vil Enhedslisten gerne fremme og igangsætte projekt ”Litteraturens Hus”. Litteraturens Hus skal være et samlingspunkt for litteraturinteresserede i alle aldre. Det skal udvikle og styrke de litterære kredse i byen og være omdrejningspunkt for forfattertalenter såvel som etablerede forfattere. Huset vil bestå af forskellige litterære tiltag, virksomheder, foreninger m.v., der kan inspirere og arbejde sammen på tværs af hinanden. Det vil være et samlingssted for nye og allerede eksisterende litterære miljøer, der i fællesskab vil udvikle og bidrage til byens kulturelle og litterære scene.

Huset skal dække behovet for et blivende litterært miljø i [adresse], der med et stærkt fundament kan styrke litteraturen og gøre den synlig i [adresse] såvel som internationalt. Huset er tænkt beliggende i centrum af [adresse], men målgruppen er bredere end byens litterære aktører og indbyggere. Det vil danne ramme for foredrag, samtaler, formidling, oplæsninger, bogkøb og udgivelser og skal med dets alsidige funktioner både være inspirerende, skabende og uddannende for litteraturens mange udøvere og samtidig dannende og samlende for dens væld af brugere. Gruppen bag projekt Litteraturens Hus har præsenteret flere af byrådets partier for et konkret projektforslag. I projektbeskrivelsen nævnes en mulig sammenkædning med en eventuel talentlinje for litteratur. Forslag om etablering af FGK (Forfatter Grund Kursus) har tidligere været fremsendt som budgetforslag.

Værdi

Tanken bag et Litteraturens Hus er at skabe et samlingspunkt for litteraturinteresserede i alle aldre - et kulturelt sted med et stærkt litterært fundament, der er både skabende og uddannende og et hus, der rummer forskellige litterære afdelinger, der arbejder sammen på tværs af hinanden (boghandlere, auditorium til foredrag, oplæsning of undervisning og en afdeling med faciliteter til brug for byens mindre forlag, trykkerier mv). Projektforslaget stemmer godt overens med intentionerne i Kulturpolitikken, og projektet er nævnt i den handleplan, der blev udarbejdet ifm. kulturpolitikken. Initiativet er nævnt under temaet ’Et stærkt fundament’: Støtte op om etablering af et litteraturens hus som et kulturelt samlingspunkt i [adresse] - som et forslag, der kræver finansiering.

Udfordring

Den litterære scene i [adresse] befinder sig i disse år i en rivende udvikling, og interessen for litteratur er stor og voksende. Litteraturen har indtaget en stærk position i byen, men samtidig konkluderer De Kunstfaglige Råd i evalueringen for 2020, at litteraturen ikke er synlig i byen, samt at der mangler et egentligt samlingspunkt for formidling, udvikling og kunstnerisk udfoldelse. Flere partier i [adresse] er enige om, at det kan et Litteraturens Hus tilføre byen. Det kan være med til at positionere [adresse] som [adresse] litteraturby og opfylde dét store ønske, der hersker i de litterære miljøer om, at der kommer et Litteraturens Hus.

Baggrund

I forbindelse med processen for udarbejdelse af ny kulturpolitik 2021 – 2024 i efteråret 2020 har Kulturforvaltningen været i dialog med Gorm Skov om projektforslaget vedr. etableringen af et Litteraturens Hus. Projektet er et initiativ under udvikling der kommer fra litteraturmiljøet side. Gorm Skov præsenterede projektforslaget på [adresse] 27. januar 2021 i forbindelse med et foretræde under Udvalgets behandling af Kulturpolitikken.

I løbet af foråret 2022 har flere af Kulturudvalgets medlemmer og byrådets politiske partier været i kontakt med initiativtagerne til projekt Litteraturens Hus.

Eventuelle input til hvem, hvad, hvordan og hvor mange ressourcer

Budgetbehov, placering m.m. er ikke afklaret. Der ønskes derfor en belysning af omkostningerne ved at starte projekt Litteraturens Hus for budget 2023 og overslagsårene 2024-25.

MKB har udarbejdet et mindre notat om projektideen. Heraf fremgår det:

”[adresse] har i forvejen velfungerende talentlinjer inden for musikken i form af MGK (Musikalsk Grund Kursus) og med kulturpolitik for 2017 – 2020 etableredes talentlinjer svarende til Billedkunstnerisk Grund Kursus (BGK) og [adresse] (SGK). Etablering af et treårigt talentforløb på litteraturområdet der i niveau svarer til BGK og SGK vil kræve finansiering på 100.000 kr. i 2023, 300.000 kr. i 2024, 500.000 kr. i 2025 og fra 2026 og frem når talentlinjen er fuldt indfaset 600.000 kr. årligt. Inden for denne ramme startes et nyt hold op hvert år, således der efter tre år og fremover er tre årgange på talentlinjen.

For at styrke [adresse] som en levende litteraturby arbejder Aarhus Litteraturcenter, Læseforeningen og [adresse] sammen med en lang række lokale aktører på at kvalificere [adresse] til titlen UNESCO City of Literature.

Etableringen af et Litteraturens Hus spiller ligeledes fint sammen med denne ambition. Der er et budgetbehov på 650.000 kr. til aktiviteter og koordinering ifm. UNESCO City of Literature, hvis ansøgningen går igennem. Evt. kan afklaring af budgetbehov, placering m.m. af et Litteraturens Hus ses i sammenhæng med ansøgningen, så en hensigt om etablering af et Litteraturens hus kan indskrives i ansøgningen.